Naturals 100% | Bloc de ciències naturals del col·legi SAMC de Cornellà de Llobregat | Pàgina 2\nÉs una tècnica que permet organitzar una informació de forma gràfica. Aquesta tècnica es fonamenta en la manera com el cervell percep, processa i emmagatzema informació. El mapa mental té tres característiques essencials:\n1. L’assumpte o motiu d’atenció es cristal·litza en una imatge central.\n2. Els principals temes de l’assumpte surten de la imatge central en forma ramificada.\n3. Les branques contenen una imatge o una paraula clau impresa sobre una línia associada. Els punts de menys importància també estan representats com branques adherides a les branques de nivell superior.\nEls mapes mentals es poden enriquir amb colors i imatges que els afegeixin interès, bellesa i individualitat.\nPer elaborar un mapa mental cal que:\n1. Es col·loqui el paper en posició horitzontal.\n2. Es dibuixi al centre una imatge que representi el concepte central.\n3. Traçar línies a partir del centre, en forma ondulada.\n4. S’escriu sobre la branca aquella paraula organitzadora associada a la informació. Les paraules s’escriuen en lletra d’impremta.\n5. El desenvolupament del gràfic es realitzarà en el sentit de les agulles del rellotge.\nS’ha de fer l’ús de dates, símbols, icones, senyals i colors.\nI aquest per ajudar-vos en el dia a dia:\nI aquest video per poder practicar…\nAra fa uns dies vam parlar a classe d’un aliment que estava produït per uns éssers vius molt especials: el bacteri Lactobacillus acidophilus i el llevat Saccharomyces kefir .\nJa recordareu que vam parlar de la llet kefirada. Al primer moment tots vàreu dir: Quèèèèèèè? Excepte la Judit i el Diego que l’havien provat i varen explicar com s’elabora, el gust que té i que a ells els agradava molt.\nDies després, la Judit li va portar una mostra a la Noelia i l’endemà tots el vàrem poder provar amb valoracions diverses… a alguns us va agradar molt i a altres no tant. El cert és que és un aliment molt antic i saludable que potser desconeixíeu i encara més que el tinguéssim gràcies a uns bacteris i uns llevats. Com veieu no tots els microorganismes provoquen malalties.\nLa Noelia va ser la primera en portar informació a classe sobre el kéfir i és per això que penjo el que ella va aportar.\nKefir from naturals100x100\n… podeu visitar el nou parc d’atraccions dedicat als dinosaures. Hi trobareu de tot: emoció, diversió, ciència… En la seva web podem trobar tota la informació necessària per planificar la nostra estada i sobretot, àmplies explicacions sobre les diferents espècies de dinosaures que hi habiten.\nQuè més podeu esperar?\nDoncs ÉS BROMA! La web forma part de la campanya de màrqueting de la nova pel·lícula basada en l’univers de “Parc juràssic”, creat per Steven Spielberg fa 22 anys. El film s’estrenarà el 12 de juny i com veieu no miren en detalls… La informació sobre els dinosaures és correcta, tota la resta… FANTASIA, però potser us inspira pel conte científic…\nTal i com estava previst, la sonda Philae s’ha desprès de la seva “mare” Rosetta i després d’un llarg viatge de més de 10 anys, va aterrar ahir en la superfície del cometa 67P/Churyumov-Gerasimenko.\nDes de minuts abans ja enviava fotos i sembla ser que tot funciona prou bé amb alguns petits inconvenients com ens expliquen en aquest petit reportatge del canal 324.cat.\nA més, resulta que s’ha descobertt que el cometa “canta”! Els cincs instruments del Rosetta’s Plasma Consortium (RPC) estudien el plasma al voltant del cometa, el gas ionitzat conductor de corrent elèctric i camp magnètic. Aquests instruments ens donen informació sobre la interacció del vent solar amb el cometa i l’activitat de la tènue “atmosfera” cometària. Tot ben normal i d’alguna manera rutinari.\nSe suposa que la cançó és deguda a l’activitat cometaria però el mecanisme físic que la produeix encara és un misteri. “No coneixem la física que hi ha darrere d’aquest descobriment“, comenta Karl-Heinz Glaßmeier, investigador principal i cap del Space Physics and Space Sensorics del Technische Universität Braunschweig d’Alemanya.\nPodeu escoltar el cometa 67P/Churyumov-Gerasimenko cantant en aquest enllaç o directament clicant en la imatge.\nTota la informació que es pugui recollir d’aquesta expedició és molt important per a la història de la humanitat, ja que ens permetrà estudiar l’origen del Sistema Solar i de la vida al nostre planeta.\nJa han començat els preparatius per a l’aterratge del mòdul de descens Philae sobre la superfície del cometa 67P/Churyumov-Gerasimenko previst per al dia 12 de novembre. L’Agència Espacial Europea (ESA) ha produït la pel·lícula curta Ambition on s’explica de manera poètica la importància de la cerca de l’aigua a l’Univers i la contribució de la sonda Rosetta.\nPodeu veure el curtmetratge amb subtítols en anglès o en castellà.\nNo sabem de manera exacta què pot trobar Philae quan estigui a punt de tocar la superfície del cometa. De fet, de tots els llocs possibles d’aterratge s’ha elegit el més suau i el que permet una millor comunicació amb la nau Rosetta i amb la Terra, l’anomenada regió J, que des de fa uns dies ha estat anomenada Agilkia.\nJa heu vist que tota la nomenclatura del projecte té un regust de l’Egipte antic. El nom de la missió, Rosetta, no és casual ja que com la pedra conservada al Museu Britànic va permetre descobrir el significat dels jeroglifics, la nau permetrà coneixer l’origen de l’aigua al Sistema Solar. Philae, el mòdul de descens, és el nom d’una illa al riu Nil on s’hi van fer les darreres incripcions jeroglífiques al segle IV i V. I ara la zona on aterrarà Philae, Agilkia és altra illa del Nil, on es van traslladar els edificis de Philae quan es van inundar per l’aigua de la presa d’Assuan.\nL’elecció del nom Agilkia ha estat triat per votació popular en els últims dies d’octubre. Més de 8000 noms van ser proposats per participants de 135 països d’arreu del món.\nPels que volgueu conèixer tot el projecte, us deixem els vídeos didàctics que l’expliquen de forma molt entenedora.\nPrepara’ts per aterrar!\nEns tornem a trobar un curs més, i ja en són tres!\nAquest blog pretén ser una ajuda per a les classes de ciències naturals i un espai per compartir impressions i idees que vagin sorgint a mida que avancem en el curs.\nPer començar dir-vos que durant aquest aquest nou curs i durant tot l’any 2015 es commemora “l’any internacional de la llum i les tecnologies relacionades amb la llum” segons la UNESCO.\nEs pretén conscienciar a la ciutadania de la importància de les ciències de la llum, l’òptica i les tecnologies basades en la llum, i és una oportunitat per promoure el desenvolupament sostenible, donar poder a les dones en l’àmbit científic i promoure l’ensenyament de la cultura, les ciències, les tecnologies i la innovació especialment entre els joves.\nEl 12 de maig de 2013 es va constituir el Comitè Espanyol per a celebrar l’any internacional de la llum en el Sincrotó ALBA de Cerdanyola del Vallès, amb l’objectiu de desenvolupar un programa d’activitats per a promoure i coordinar activitats per fomentar , divulgar i promoure coneixements sobre la llum.\nI durant l’any 2015 l’ICFO, Institut de Ciències Fotòniques situat a Castelldefels, participarà activament en una àmplia gamma d’activitats. En particular, l’ICFO coordinarà el projecte GoPhoton!, un projecte de divulgació que es portarà a terme simultàniament en vuit ciutats europees.\nAquest any es celebra el XII CONCURS DE CONTE CIENTÍFIC de la nostra escola. Es convoca amb l’objectiu d’estimular l’interès pels temes de ciència i el pensament científic entre els estudiants, amb la intenció de potenciar la creació d’obres literàries o plàstiques que tractin la ciència amb imaginació i valor científic.\nEduCaixa (a través del CosmoCaixa) convoca el Concurs de Contes de Ciència. Enguany arriba a la dotzena edició i com sempre totes i tots els alumnes de Secundària i també els d’alguns cursos de Primària, practicareu les vostres habilitats literàries i científiques. Nosaltres també guardonem els nostres escriptors en els Jocs Florals del centre.\nÀnims i feu volar la vostra creativitat!\nPAUTES PER ELABORAR UN CONTE CIENTÍFIC\nAquí teniu una guia de la Fundació la Caixa per escriure contes de ciència molt i molt bé…


Activitats del Club Esportiu Vinaròs 15-16/02/2020 - Diari del Maestrat\nInici Vinaròs Activitats del Club Esportiu Vinaròs 15-16/02/2020\nCAMPIONAT INTERPROVINCIAL SUB12 I SUB16\nTres joves atletes del Club Esportiu Vinaròs van estar seleccionats per la Delegació de Castelló per a competir en el Campionat Interprovincial celebrat aquest cap de setmana en la Pista Coberta “Lluís Puig” de Valencià.\nEl dissabte 15 van competir els sub.12, Andreu Marquez i Rubén Miralles, els quals van estar seleccionats en salt de perxa. Els dos van aconseguir passar el llitó d’1,50 acabat en primera i segona posició. La selecció de Castelló va pujar al més alt del podi aconseguint el títol del encontre.\nDiumenge 16 va ser el torn dels sub16. En aquesta categoria va ser seleccionada Aya Ameskour en la prova dels 3000metres llisos aconseguint una marca de 12:33.26.\nMARATÓ DE CASTELLÓ I VII 10K\nEl diumenge 16 de febrer va tindre lloc a Castelló la desena edició de la marató de Castelló, així com del VII edició del 10K paral·lel. L’oratge va ser perfecte per a córrer aquest tipus de prova, amb una temperatura d’uns 12ºC i amb el cel ennuvolat que no va deixar que el sol castigues als atletes.\nLa victòria en categoria masculina va ser per l’etíop Lemi Dumecha qui amb un temps de 02:07:43 va aconseguir batre el rècord de la prova. En categoria femenina es va imposar l’etiop Webale Basznew amb un temps de 2:27:39 i també rècord de la prova.\nParal·lelament es va disputar el 10K Facsa, i aquest va discórrer durant uns quilòmetres conjuntament amb la marató, creant un gran ambient a la sortida. Es va imposar l’atleta etíop Debede Teka amb un temps de 28:57 i en categoria femenina la també etíop Likina Amebaw que va para el crono en 32:54 minuts.\nEl Club Esportiu Vinaròs no va participar en la marató però sí que van participar quatre atletes en la 10K a la recerca de millorar les seues marques personals.\nMenció especial per a Guillem Adell Mateu qui amb un temps de 0:31:56 va ser el 9è en la general i tercer en la categoria de veterà, així com el jove atleta Pau Forner Sales qui amb un temps de 0:33:56 va aconseguir una tercera posició en la categoria promesa.


De Rosie the Riveter al Pussyhat: la història gràfica feminista - VilaWeb\n'Lila: història gràfica d'una lluita' parla de l'evolució dels cartells, eslògans i formes artístiques del moviment feminista, de les sufragistes fins a les Women's March contra Trump\nLa iconografia de la dona, l'eslògan que juga amb les paraules, amb un toc humorístic, són trets característics del grafisme del moviment feminista.\n‘Quan ets una estrella et deixen fer el que sigui. Pots fer qualsevol cosa. Agafar-les pel cony. Qualsevol cosa.’ Donald Trump, president dels Estats Units d’Amèrica. 8 de novembre de 2016, l’artista Krista Suh demana a la seva professora de mitja si seria gaire difícil de fer un barret de llana amb orelles de gat. 21 de gener de 2017, uns cinc milions de persones surten al carrer, moltes amb un barret rosa amb orelles de gat. La manifestació més multitudinària de la història dels Estats Units va ser una protesta feminista contra el president del país. I aquell ‘grab them by the pussy’ (‘agafar-les pel cony’) es va convertir en un símbol: el Pussyhat (joc de paraules de l’anglès pussycat, gatet, i hat, barret), un capell fúcsia amb orelles de gat que tothom es podia fer a casa seva.\nHumor, lluita, col·lectivitat. Aquests són alguns dels trets característics del grafisme de la lluita feminista, i Lila: història gràfica d’una lluita (Comanegra), els explica. Toni Galmés, il·lustrador i historiador de l’art, i Maria Àngels Cabré, directora de l’Observatori Cultural de Gènere, han treballat a quatre mans per fer aquest assaig que deixa constància de la història del feminisme centrat en un aspecte molt concret: la imatge. No tracta pas del gran art sinó de l’art de carrer, de la imatgeria i la simbologia que es posen al servei de les reivindicacions, de la protesta.\nEl color lila s’associa, inevitablement, amb la lluita feminista. No se sap ben bé d’on sorgeix el símbol, però ja en la lluita abolicionista dels Estats Units hi havia estendards d’aquest color. ‘Era un color molt associat a l’església, però a final del segle XIX va agafar una nova visió: en diuen un color igualitari perquè és el punt òptim entre el color càlid i el color fred’, explica Galmés.\nA banda el color lila, un dels símbols característics de les manifestacions feministes és el triangle, normalment fet amb les mans. Se sol atribuir, erròniament, a la forma d’una vagina. En realitat és una apropiació: en els camps d’extermini nazis, el triangle anava destinat als ‘asocials’, a ‘aquells que impliquen una càrrega’. En aquest grup, hi havia les dones que representaven una amenaça per als valors nazis: les lesbianes, les prostitutes, les gitanes… Apropiant-se’n, ha esdevingut símbol de la lluita feminista (cedida per Comanegra).\nEl cànon, l’artista i l’obra\nMalgrat que el llibre no tracta de la història de l’art més acadèmic, és necessari de fer-ne una revisió amb perspectiva de gènere per veure que les dones han estat invisibilitzades també en aquest camp. ‘La història de l’art, de la literatura, la història sencera, l’han explicada els guanyadors, que són els homes’, comenta Maria Àngels Cabré. De fet, tant Cabré com Galmés reivindiquen que cal fer una mirada crítica a la història de l’art, i ser conscients que una gran obra pot ser feta per un gran misogin. ‘La pregunta és si l’època del #MeToo pot acceptar un art tan virtuós sense mirar què hi ha darrere d’aquest virtuosisme. No vol dir que haguem de cremar els picassos però sí que hem d’explicar què hi ha darrere’, concreta Galmés.\nLes Guerrilla Girls van ser un col·lectiu de dones artistes que actuaven amb una màscara de King Kong per denunciar el domini masculí i també per restar en l’anonimat, perquè signaven de manera col·lectiva i sense protagonismes. Un dels cartells més famosos que van fer va ser aquesta adaptació de ‘La gran odalisca’ d’Ingres, posant-hi la màscara de King Kong i afegint-hi la frase ‘Les dones han d’estar despullades per ser al Museu Metropolità d’Art?’. Així feien una doble denúncia: la invisibilització de les dones artistes i també la cosificació de la dona en la història de l’art (© Guerrilla Girls, 1989).\nLa representació de les dones en la història de l’art ha estat bàsicament la representació del nu femení. Cossos perfectes per a ser admirats. Les Guerrilla Girls ja van posar èmfasi en la representació de les dones en l’art, i els moviments posteriors s’han reapropiat el cos, l’han reconquerit: ‘El patriarcat es va apoderar del cos de la dona i ara la dona es reapropia el propi cos. S’entén el cos com un territori de conquesta’, explica Cabré. És per això que la menstruació, les representacions de vagines o una tècnica com el bodypainting agafen força en el moviment. ‘Fins i tot els tatuatges, en el cos femení, són més reivindicatius, és com si diguessin “Aquí hi sóc jo”‘, rebla Cabré.\nLes primaveres àrabs van ser un gran moviment emancipador. Hi van sorgir obres gràfiques que reivindicaven l’alliberament de la dona en aquells països. Una imatge que va esdevenir icònica va ser la d’una dona agredida sexualment i arrossegada per terra per la policia durant una protesta. Se li veien els sostenidors blaus a causa de l’embranzida. L’endemà va aparèixer aquest grafit per protestar contra l’agressió (© Bahia Sehab, 2012).\nUn dels últims moviments que reivindiquen el cos femení és #FreeTheNipple (‘Mugrons lliures’). En l’època d’internet, en què aparentment la censura ha desaparegut, les xarxes socials com Instagram censuren les fotografies en què apareixen mugrons de dona, no d’home. Contra aquesta censura i com a reivindicació de la llibertat d’expressió de propi cos ha aparegut aquesta etiqueta a les xarxes socials:\n(© Anònim, 2016-2018)\nRosie the Riveter: desmuntar un símbol\nSi pensem en una imatge que simbolitzi el poder de la dona, segurament ens ve al cap una dona amb un mocador de punts al cap, ensenyant el bíceps del braç dret, vestida amb una granota blava. A sobre el seu cap, una bafarada que diu ‘We Can Do It!’ (‘Podem fer-ho!’). Aquesta dona, coneguda popularment per Rosie the Riveter (‘Rosie la Rebladora’), ha esdevingut la icona més estesa del moviment feminista.\nPerò qui era, realment, la Rosie? Si s’ha de revisar la història de l’art, també cal revisar-ne els símbols. Durant la Segona Guerra Mundial hi va haver una campanya molt forta per a incorporar les dones al mercat laboral, a les fàbriques, i un dels cartells que es van fer era aquest. ‘Ara utilitzem la Rosie com a dona forta, però en aquella època era una mentida: no es volia que la dona fos així, només volien que salvés el país quan els marits eren a la guerra’, explica Galmés. A més, puntualitza que la campanya forta de propaganda es va fer perquè les dones tornessin a casa després de l’armistici, servint-se de la Rosie per tornar-les a la llar.\nPer què ha romàs immortal, la Rosie? ‘Perquè iconogràficament és molt bo, ha tingut la capacitat de passar d’època i canviar de sentit’, diu Cabré. Galmés ho delimita més: ‘Aquest cartell ressorgeix als anys vuitanta, quan al cinema hi tenim dones fortes, per exemple a Terminator o a Alien. Rosie té aquest punt lluitador i, a més, no perd la feminitat, que veiem al mocador del cap.’\nRosie the Riveter és un símbol tan icònic del poder de la dona que se n’han fet múltiples adaptacions: de raça, de classe… Però totes amb el mateix missatge d’apoderament femení (© John Howard Miller, 1942 / © Abigail Gray Swartz, 2017).\nSi la Rosie va ser un personatge anònim, més tard batejat amb el nom d’una cançó de l’època, a partir dels anys seixanta les dones més conegudes dels moviments feministes van esdevenir també símbols en elles mateixes. El cas més paradigmàtic va ser el d’Angela Davies, que unia les lluites feminista, socialista i antiracista:\n(© Shepard Fairey, 2015).\nCombatiu, humorístic i col·lectiu\n‘Machete al machote’ (‘matxet al masclot’), ‘El patriarcado me da patriarcadas’ (‘el patriarcat em fa venir patriarcades’) o ‘Traieu els vostres rosaris dels nostres ovaris’ són alguns dels eslògans del moviment feminista. Hi ha dos trets que uneixen moltes d’aquestes proclames: l’humor i el to combatiu. Combatiu per la lluita i per trencar el cànon de dona feble, i humorístic perquè ‘darrere l’humor hi ha grans veritats’, afirma Galmés.\nLes artistes que han col·laborat activament en la lluita feminista amb les seves obres, tot sovint han format part de col·lectius, sense signar les obres: les Guerrilla Girls, les Pussy Riots, les See Reed… No signen perquè ‘defensen aquest esperit col·lectiu contra la idea de creador que sempre ha estat atribuïda al fal·locentrisme’, diu Galmés. I Cabré afegeix: ‘Ve de la idea que serem fortes juntes.’\nmb un estil que recorda el Maig del 68, el col·lectiu See Reed va crear cartells reivindicatius per a la lluita feminista (© See Red, 1975).\nLa lluita feminista al món digital\nPaula Bonet (que ha prologat el llibre), Lola Vendetta, Flavita Banan, Tres Voltes Rebel, María Hesse o La Volátil són alguns dels noms d’il·lustradores que han fet d’Instagram i la xarxa la seva trinxera. ‘A les xarxes es produeix la revolució gràfica: encara que no sigui al carrer tothom ho té present’, comenta Cabré. ‘És una lluita civil per mitjà de la imatge’, afegeix Galmés, que rebla: ‘Les il·lustradores són molt bones i encapçalen unes estètiques molt importants. Passaran a la història de l’art perquè són compromeses i tot el seu treball és accessible.’\nQuan Rupi Kaur, poetessa índia que viu al Canadà, va penjar a les xarxes socials una fotografia en què apareixia d’esquena amb una taca de sang menstrual a l’entrecuix, Instagram va censurar-la per ‘indecorosa’. Aquest fet va desferma una allau de crítiques a la xarxa social i va tornar a despertar les demandes del dret al propi cos i d’eliminar el tabú de la menstruació. Amb aquesta il·lustració, Lola Vendetta fa un homenatge a Kaur i a la reivindicació del cos (© Lola Vendeta, 2017).\nPodeu comprar LILA Història gràfica d’una lluita a la Botiga de VilaWeb


Sant Camil acarona la ‘nova normalitat’ - L'Eco de Sitges\nSant Camil acarona la ‘nova normalitat’\nTres professionals de Sant Camil\nEl 30 de març, l’Hospital de Sant Camil va arribar als 170 malats de coronavirus. Quinze dies després –just passada la Setmana Santa– havia baixat als 102. Ara fa deu dies, va estrenar el mes de maig amb 86 ingressats per Covid-19 i avui en són només 26. Es tracta de la xifra més baixa, des que just després de la declaració de l’Estat d’Alarma, el centre va començar a acollir infectats procedents de l’Anoia, on s’havia produït el brot més important del país en aquells moments.\nEl nou estat que viu Sant Camil ha suposat que el centre recuperi progressivament el seu funcionament previ a la pandèmia. En les darreres setmanes han habilitat plantes que tenien centrades en malalts de coronavirus cap a altres funcions i, progressivament, estan recuperant altres serveis. Amb tot, el centre està preparat per si es produís un possible brot com a conseqüència de la relaxació de les últimes setmanes. Les dades de contagis a Sitges, per exemple, es van incrementar ahir en dotze nous casos, si bé Salut no ha indicat les causes del sobtat augment.\nCamí cap a la desescalada… amb interrogants oberts


El Campus internacional per a joves iberoamericans: un exemple de cooperació entre països | BonDia Diari digital d'Andorra.\nFins a tretze joves iberoamericans de països com Cuba, Veneçuela, Espanya, Portugal, Guatemala o Costa Rica participen des d'aquest dilluns en el Campus internacional per a joves iberoamericans Vall del Madriu-Perafita-Claror, el primer dels esdeveniments emmarcats en la Cimera iberoamericana 2020 que Andorra acull, ja que d'altres trobades s'han fet, fins ara, fora del país. La directora del departament de la Cimera Iberoamericana del ministeri d'Afers Exteriors, Gemma Cano, ha destacat la satisfacció perquè aquest acte ha tingut "molt poder de convocatòria" i ha emfasitzat el fet que la primera de les propostes que Andorra acull en el marc d'aquesta cimera sigui precisament centrada en els joves, donada la importància que tenen a la regió i també a Andorra. A més, creu que "qui millor que els joves per transmetre el que han vist" i fer, per tant, que "Andorra es mostri més visible".\nEl secretari adjunt iberoamericà, Marcos Pinta, ha valorat que aquesta iniciativa, que pretén apropar el patrimoni als joves i que hi hagi entre ells una col·laboració, és "molt important", ja que ha recordat que els eixos de treball de la Secretaria general iberoamericana són el coneixement, la cohesió social i la cultura i queden "molt ben emmarcats" en la filosofia del campus. A més, creu que es pot aprofitar "aquesta experiència" que els joves tindran a Andorra per traslladar-la a altres àmbits de cooperació entre els diferents estats, 22, que integren aquest organisme internacional.\nLa inauguració d'aquest campus, que s'allargarà durant dues setmanes, es fa coincidint amb el quinzè aniversari de la inscripció de la Vall del Madriu-Perafita-Claror com a patrimoni de la Unesco, tal com ha recordat la directora del pla de gestió de la vall, Susanna Simon, que ha destacat que precisament aquesta proposta s'emmarca en aquest aniversari i, precisament, és el tret de sortida. El repte de cara al futur, segons Simon, és continuar desenvolupant el pla i la conservació, així com la divulgació, dos eixos que, precisament, es plasmen en el campus, ja que s'incidirà en què els joves coneguin el patrimoni, la biodiversitat de la vall i la gestió tant de la mateixa vall com d'altres aspectes com el bosc.\nPrecisament un dels aspectes que queda per desencallar és l'accés a les propietats privades de la vall. Simon ha destacat que encara s'hi treballa i que s'ha permès que un propietari pugui accedir al seu terreny amb un giny mecanitzat per fer feines agrícoles. Preguntada sobre si aquesta proposta obriria la porta a l'accés a altres propietats, ha destacat que s'haurà d'avaluar el "cas per cas".\nMatías Mora, de Costa Rica, explica que s'ha animat a participar perquè és "un apassionat" dels temes mediambientals i creu que l'experiència li pot servir per aprofundir en aquest interès. Sabia que Andorra existia, ja que li agrada molt la geografia i el que ha vist l'ha impressionat; de fet, és la primera vegada que visita Europa. Creu que la seva participació en aquesta proposta pot ser "una oportunitat molt gran" per traslladar el coneixement al seu país. Gabriel Caldera, de Veneçuela, creu que l'experiència pot servir per establir "llaços amb altres països" i que així després pugui ajudar la seva feina al seu país, on forma part de la Fundació Joventut per Veneçuela, una organització juvenil. Ja havia estat en altres ocasions a Europa i explica que Andorra li recorda la ciutat de Caracas, que també està envoltada de muntanyes. I del Principat què en destaca? Els seus "valors i principis".


Estimat comerciant – Junts per L’Hospitalet\nJunts per L'H 30 Setembre, 2016 10 gener, 2018 Articles d'opinió\nEl passat ple municipal vaig parlar de tu. Vaig parlar del que costa aixecar la persiana cada dia i de la quantitat de cops que heu de fer números per garantir la viabilitat del negoci.\nVaig parlar, també, de la importància que té el comerç local i de proximitat per la nostra ciutat, que sou un motor que dinamitza els nostres barris.\nI dient això, els hi vaig explicar que és necessari impulsar mesures per ajudar-vos i que també és responsabilitat nostra potenciar l’activitat econòmica de la nostra ciutat.\nPer això, vaig proposar al ple que s’apliqués una tarifa reduïda de publicitat a Televisió L’Hospitalet. Una tarifa a l’abast de tothom i que us permetés poder anunciar els vostres negocis. També vàrem demanar, pensant que no tothom disposa dels recursos necessaris per gravar l’anunci, que el centre multimèdia de l’ajuntament (situat a Torre Barrina i que està desaprofitat) també oferís una tarifa reduïda per donar-vos el suport logístic i tècnic necessari.\nCreiem que la publicitat és una bona eina per donar a conèixer els vostres negocis però també creiem que, tal i com estan les coses, això representa una despesa que en moltes ocasions no es pot assumir. Per això, i perquè a més a més tenim una televisió amb poc contingut, vàrem pensar que seria una bona mesura poder facilitar i abaratir el cost d’aquesta publicitat.\nPerò malauradament aquesta moció no ha estat aprovada (tot i que a les reunions prèvies al ple gran part dels partits polítics, especialment el PSC- equip de govern -, semblaven estar disposats a votar-la a favor).\nLamentem profundament que en un tema com aquest, el donar suport al comerç local, hagi hagut una manca total de voluntat política.\nPer la nostra part, continuarem treballant per tal de presentar iniciatives que dinamitzin i enforteixin el comerç de barri.\nPer això, aprofito per dir-te que estic a la teva absoluta disposició i que estaré encantat de poder parlar amb tu (fent un cafè, per telèfon o de la forma que creguis convenient) de les mesures que segons el teu parer podrien aconseguir aquest objectiu.\nSegüent Avís: aquest article va en contra de la llei.


El Consell Escolar de Catalunya promou al territori el debat ‘Ara és demà’ – Lo Campus diari\nEl Consell Escolar de Catalunya promou al territori el debat ‘Ara és demà’\nEs tracta d’un procés participatiu per reflexionar sobre el futur de l’educació i els reptes que ha d’encarar\nEl Consell Escolar de Catalunya (CEC) ha presentat els tallers de centre i els tallers territorials en el marc del debat ‘Ara és demà’. L’objectiu és promoure el procés participatiu entre la comunitat educativa i obrir-lo també a tothom qui vulgui fer la seva aportació. Ho han exposat aquest matí el president del CEC, Lluís Font, i el secretari de Transparència i Govern Obert, Jordi Foz, en roda de premsa a la seu del Departament d’Ensenyament. També hi ha participat el secretari de Polítiques Educatives, Antoni Llobet.\nLluís Font ha afirmat que “en aquest país l’educació interessa i preocupa molt” i així ho demostra el fet que “a data d’avui ja s’han rebut al voltant de 500 aportacions, de les quals 140 s’han fet a través del portal on-line”. En la seva intervenció el secretari de Transparència i Govern Obert, Jordi Foz, ha declarat que l’objectiu de la iniciativa és “fer una reflexió profunda, integradora i lúcida sobre l’educació del futur a Catalunya”. De la seva banda, Antoni Llobet ha manifestat que, a través d’aquests tallers, es vol que el debat “arribi a tothom”. A través dels tallers de centre es vol promoure una experiència de participació ciutadana per integrar tota la comunitat escolar i parlar del futur de l’educació. Es tracta de portar a l’àmbit més concret del centre educatiu un taller de debat que compleix les garanties de qualitat democràtica pròpies d’un procés participatiu. Per tal de dur-ho a terme, s’ofereix als centres una guia perquè puguin implementar de manera autònoma les seves aportacions. Catorze sessions presencials arreu del territori Pel que fa als tallers territorials del procés participatiu, es realitzaran amb la col·laboració de la Secretaria de Transparència i Govern Obert del Departament d’Afers Exteriors, Relacions Institucionals i Transparència Són catorze sessions presencials arreu del territori, obertes a la participació social, perquè tothom qui ho vulgui aporti el seu punt de vista al debat Ara és demà. Aquests tallers tindran lloc el 27 de febrer a Tarragona, el 2 de març a Girona, el 7 a Lleida, el 8 i el 30 a Barcelona, el 9 a Manresa, el 14 a Sant Feliu de Llobregat, el 15 a Mollet del Vallès, el 16 a l’Hospitalet de Llobregat, el 21 a Sabadell, el 23 a Vilafranca del Penedès, el 28 a Tortosa, el 4 d’abril a la Seu d’Urgell i el 6 a Reus.♦\nObre la 25a edició del Saló de l'Ensenyament a Barcelona\nJaume Casals, reelegit rector de la Universitat Pompeu Fabra per quatre anys més


La Conselleria d'Economia Sostenible, Sectors Productius, Comerç i Treball, a través de la Direcció General de Comerç i Consum, ha efectuat la convocatòria anticipada per a l'exercici 2019 de les ajudes en matèria de comerç, consum i artesania. L'import destinat per a aquestes és de 4.078.000 euros.\nLa subvenció té com a objectiu donar suport a les accions de participació en fires, confecció de catàlegs de producte, la protecció de la marca o disseny, i l'especialització mitjançant cursos.\nA més, són també susceptibles de rebre suport les despeses en estudis de viabilitat, factibilitat comercial i estalvi energètic així com les despeses de notaria, gestoria i registres necessaris per a la constitució de l'empresa o l'inici de l'activitat en l'establiment comercial.\nCal afegir que s'inclouen les inversions en equipament per a l'establiment comercial, incloent-hi les aplicacions informàtiques i les despeses derivades de la creació d'una pàgina web vinculada a l'establiment, si la seua finalitat és implantar la venda en línia segura o la integració d'aquesta en una plataforma en línia de comerç electrònic.\nTambé es consideren susceptibles de l'ajuda les inversions per a l'adaptació de vehicles de transport com a botiga i la instal·lació d'equip de fred per al transport i venda de productes d'alimentació, entre d'altres.\nEs poden consultar totes les accions susceptibles de l'ajuda així com les condicions específiques requerides en la resolució del DOGV núm. 8453.


Inici > Màrqueting i Vendes > Market Insight\nProspecció analítica. Normalitzi la seva cartera de clients i obtingui un llistat de prospectes basat en les anàlisis de la seva cartera.\nUn equip d'especialistes normalitzarà la seva cartera de clients actual, per tal d'eliminar possibles duplicats, detectar empreses inactives i qualificar-la amb la darrera informació disponible a la base de dades (número DUNS, CIF, adreça, telèfon, persones de contacte, etc. incloent-hi el nostre exclusiu indicador de risc alt).\nConegui també com es distribueix la seva cartera de clients per sector d'activitat i diferents variables de mida (empleats, facturació...).\nConegui el seu nivell de penetració actual, en funció de les variables més representatives de la seva cartera de clients. Identifiqui a quins segments té més presència i descobreixi'n el volum de prospectes disponibles.\nContrasti la seva presència de forma estadística, així com la disponibilitat de prospectes a la totalitat del mercat espanyol, o sobre un univers de comparació a la seva mida (províncies, sectors d'activitat, volum de facturació, etc).\nLes anàlisis prèvies de la seva cartera de clients permeten obtenir un clar perfil del seu client tipus, mitjançant la creació d'un model estadístic amb la correlació de totes les variables representatives de la seva cartera de clients actual.\nAplicant aquest model al mercat potencial, obtindrà un llistat de prospectes de la mida que vulgui, ordenat d'1 a n, de manera que la seva força comercial pugui contactar de forma ordenada aquells prospectes amb més possibilitats de contractar.\nEl llistat de prospectes contindrà tota la informació de contacte actualitzada de la base de dades d'Informa D&B.\nA més de les dades de contacte habituals, rebrà un indicador de Risc Alt per a aquells prospectes als quals Informa D&B qualifica amb Baixa Solvència, podent sol·licitar-ne l'exclusió del llistat final de prospectes.


Gaudeix encara més de les propietats de l'all sense el mal alè, sense el seu olor ni el seu sabor | Garden Center Bordas\nGaudeix encara més de les propietats de l’all sense el mal alè, sense el seu olor ni el seu sabor\nEs tracta de l’all negre\nSabies que l’all negre té 10 vegades més antioxidants que l’all fresc?\nLa fermentació canvia els ingredients de l’all i també el seu sabor, molt més dolç que el all fresc i a la vegada les causes del mal alè desapareixen.\nEs suficientment potent per a disminuir el risc de malalties cròniques.\nEs redueix el risc de càncer gràcies al seu ingredient S-Allcysteine\nCaracterístiques de l’all negre:\n– té propietats antibacterianes, per tant, ajuda a combatre les infeccions i millora la immunitat.\n– elimina la sensació de fatiga. Els polifenols presents són una protecció eficaç per al cervell i per al cor i inhibeix la arteriosclerosis.\n-promou el flux sanguini, fet que produeix una millora en la tensió alta, protegeix el cervell i el cor. El propilè i l’homocisteïna eviten els efectes nocius de substàncies reactives de l’oxigen i del colesterol dolent.\n-pel seu potent poder antioxidant, actua contra l’aparició de taques i arrugues a la pell.\n-En la prevenció del càncer, l’all negre és molt més afectiu que l’all fresc\n– És dolç com un caramel o la melassa, amb una textura com les panses o les figues.\n– No fa olor.\n-Es pot menjar directament com un fruit sec.\nT’aconsellem utilitzar-lo amb tomàquets secs, canapès, formatges i carns.\nCom consumir-lo: prendre de 1 a 3 grans d’all diaris i guardar-lo en un lloc fresc i sec\nTenim all negre i all blanc a l’agotenda de Bordas\n← La achicoria roja, muy buena para ensaladas\nUn remei natural contra el càncer, la kalanchoe daigremontiana →


PP i PSC culpen Mas de crear "confusió" i Duran creu que no va dir "res inoportú"\nDuran nega que les paraules del president, que van ser interpretades per alguns mitjans com una crida al rescat, fessin pujar la prima de risc\nACN Barcelona / Lleida Actualitzada el 26/05/2012 17:30\nEl portaveu del PP al Parlament, Enric Millo, ha criticat aquest dissabte la "quantitat de confusió que els membres de CiU generen dia a dia" i ha lamentat que donin "exemple del que no ha de ser la comunicació d'un govern seriós i responsable".\nAhir, en una trobada a Madrid amb corresponsals estrangers, unes paraules del president de la Generalitat, Artur Mas, van ser malinterpretades i alguns mitjans a l'exterior van pressuposar que Catalunya demanava ser intervinguda.\nSegons Millo, avui de visita a l'Aplec del Cargol de Lleida, Mas va explicar "sincerament les dificultats que té per atendre els seus pagaments i va manifestar el seu desig que el Govern continuï habilitant mecanismes que garanteixin la liquiditat de les autonomies".\nEl primer secretari del PSC, Pere Navarro, ha recriminat a Mas que no doni "seguretat" amb les seves declaracions.\n"Catalunya necessita un president que doni seguretat i que tingui clar cap a on porta el país", ha afirmat Navarro a Terrassa, segons un comunicat del PSC.\n"El president Mas i el seu govern ens tenen acostumats a declaracions que, o són malinterpretades o tenen repercussions greus", ha denunciat.\nJosep Antoni Duran i Lleida, ha negat que la prima de risc espanyola pugés ahir per culpa de les declaracions del president i ha assenyalat que aquest efecte va ser degut als comentaris negatius dels analistes borsaris.\nDes de la festa del Aplec del Caragol a Lleida, Duran ha puntualitzat que Mas va plantejar "la necessitat que el Govern doni algun instrument que garanteixi la liquiditat de les comunitats autònomes i la sostenibilitat del seu deute. Totes les comunitats tenen dificultats i l'emissió de deute públic cada dia és més difícil i cara. No crec que Mas digués res inoportú".


Maquinària » Escales i rampes mecàniques » Escalator Base\nLes màquines Duplex Escalator Base netegen tot tipus d'escales mecàniques de forma ràpida, fàcil i econòmica. Aquestes màquines han estat dissenyades amb un tipus de sistema de rails patentat el qual els manté bloquejats en el circuit de l'escala. El sistema de guies elimina qualsevol balanceig durant la neteja afavorint una neteja més consistent.\nEls raspalls que incorpora l'Escalator Base permeten netejar perfectament tots els racons i els límits de les escales. El fet que la màquina sigui reversible, permet que el procés de neteja es pugui fer a l'inversa només invertint la posició del mànec.\nEscalator base és una màquina lleugera i senzilla que se subministra amb un carro compacte amb rodes per a traslladar-la còmodament.\nMàxima higiene. La brutícia es recull en el tanc de recuperació, fàcilment per buidar-lo de forma pràctica i senzilla.


LLibres curs 2019-2020 - ampa ies dim reus\nampa ies dim reus\n3r. ESO Adaptat\n4t. ESO Adaptat\nCFGM Instal.lacions elèctriques i automàtiques 1r-2n\nCFGM Instal·lacions de telecomunicació 1r-2n\nCFGM Mecanització 1r-2n\nCFGM Manteniment electromecànic 1r-2n\nCurs Acces (CAS)\nTaquilles curs 2019-2020\nComanda llibres curs 2019-2020\nASSOCIACIÓ DE MARES I PARES DE L’INSTITUT DOMÈNECH I MONTANER DE REUS\nA través de l’ AMPA podeu reservar els llibres i el material, dels vostres fills I filles es per curs 2019-2020.\nData límit: 12-JULIOL-2019 (ESO)\nPer fer la comanda\n1. Ser soci de l’AMPA\n2. Feu servir la llista dels llibres, elaborada pel professorat de l’ Institut, marqueu els llibres que necessiteu, i ens ho feu arribar, personalment, o bé per correu electrònic a l’ AMPA, (ampaiesdim@gmail.com), i us enviarem la factura del import total dels llibres, per tal que feu l’ ingrés al banc.\n3. Un cop hagueu rebut la factura, heu de fer l’ ingrés als caixers de “La Caixa”, abans del 20 de juliol, seguint les següents indicacions:\nb) Pagaments sense codis de barres.\nc) Col·legi – matricula.\nd) Codi Entitat: 0406759\ne) Import a ingressar.\nf) Remitent: Nom i cognoms alumne i curs.\ng) Confirmar pagament.\nPer tal que la reserva sigui correcte, respecteu les dates de reserva de llibres i/o material, i el pagament.\nEl resguard del pagament l’ haureu de portar, el dia que vingueu a recollir els llibres, indicat a continuació.\nMolt importat: Per poder donar un bon servei a les famílies, i poder tenir els llibres i el material a principi de curs, us demanem que respecteu la data de termini de comanda.\nPer recollir els llibres.\n1. Haureu de portar el resguard de pagament del llibres.(sense resguard no s'entreguen)\n2. La comanda es donarà amb una bossa personalitzada. Comproveu que conté tot el que heu demanat i que els llibres no tinguin cap tara.\n3. Nomes s'acceptaran devolucions fins el 30 de setembre, i el retorn dels diners es farà a partir d’aquest dia. No es canviarà cap llibre ni escrit ni folrat. Un cop hagi passat aquesta data, no s’acceptarà cap tipus de devolució.\nDies de recollida de llibres.\n· Dimecres 4 Setembre 1r.i 2n. ESO 9 a 1 mati i de 6 a 8 tarda.\n· Dijous 6 Setembre 3r. i 4t. ESO-BAT 9 a 1 mati i de 6 a 8 tarda.\nUs agrairíem que si teniu cap llibre d’anys anteriors i/o xandall de l’ Institut, que no hagueu de fer servir, els cedíssiu a l’ AMPA per poder oferir-los a aquelles famílies que, per motius econòmics, no poden comprar nous.\nPer ser soci, es paga una quota anual de 30 € per família.\n1. Descompte amb llibres de text i lectura.\n2. Descompte amb Material Escolar.\n3. Lloguer de taquilles.\n5. Descomptes en alguns comerços de la ciutat.\n6. Donacions econòmiques a l’ Institut en diverses activitats.\nPER PODER GAUDIR DELS AVANTATGES CAL PORTAR EL CARNET DE SOCI, DEGUDAMENT SEGELLAT.\nEl carnet es lliurarà, els que no el tingueu, junt amb el lot de llibres, els que heu fet la reserva, i els que no, haureu de passat per l’oficina de l’ AMPA a recollir-lo o segellar-lo.\nEls socis que reservin els llibres i/o material escolar a l’ AMPA, se’ls hi farà entrega gratuïtament de la carpeta de l’ Institut. Es imprescindible portar el carnet de soci.\nDes de la Junta d’aquesta Associació volem aprofitar l’ocasió per convidar-vos a participar en les activitats diverses que es duen a terme en la nostra comunitat educativa.\nSi realment voleu que el sistema funcioni, convé que ens apliquem en el seguiment del curs acadèmic dels nostres fills i filles. És per tot això que us demanem que assistiu tant a l’ ASSEMBLEA GENERAL, així com les reunions o trobades que es puguin organitzar des del centre de manera puntual amb el tutor de cada grup-classe.\nFinalment, a tots els que teniu idees i ganes de col·laborar en alguna cosa , us convidem a formar part, en la mesura de les vostres possibilitat.\nGRÀCIES PER LA VOSTRE COL.LABORACIÓ.\nSubpàgines (7): CFGM Manteniment electromecànic 2n Curs Acces (CAS) Instal.lacions elèctriques i automàtiques Sense títol Sense títol Sense títol Sense títol


En la recta final, el PFI Adaptat d'Auxiliar de comerç i atenció al públic de l'IMET participa en la Festa per una Societat Inclusiva\nLa Festa per una Societat Inclusiva es va celebrar a Les Roquetes\nEls integrants del grup van poder imaginar, en un gran plafó, la seva ciutat ideal i diferent\nAquest dissabte 21 de maig els joves del PFI Adaptat d'Auxiliar de comerç i atenció al públic de l'IMET van participar amb un taller col·laboratiu a la festa per una Societat Inclusiva, celebrada a Les Roquetes. Els integrants d'aquest PFI es va voler unir a aquesta festa reivindicativa de lluita pels drets dels infants, joves i adults amb discapacitat.\nEl taller que es va fer es basava en la creació, en un gran plafó, d'una ciutat a base de materials reciclats (cartrons, teles, botons, etc.) sota el lema del grup: "tots iguals, tots diferents".\nGrans i petits van poder construir la seva casa ideal i proposar un nom per a la ciutat. Totes les cases van ser diferents, com les persones. I alguns dels noms proposats per a la vila van ser: Vilaunida, Esplailàndia, inclusilàndia, o La ciutat de l'oncle Màrius, entre moltes d'altres. La més votada finalment va ser Diversilàndia.\nAquest grup ja va ser l'encarregat de realitzar el disseny de l'estand per a la Zona E, i actualment estan fent pràctiques en comerços de Vilanova mitjançant un conveni de col·laboració (Supermercats JR, Detcathlon, Kiloutlet, Jardiland, Economat VNG i Electrodomèstics Grup Carrera) i treballant en el seu projecte integrat de final de curs.\nEl curs PFI Adaptat d'Auxiliar de comerç i atenció al públic, està autoritzat pel Departament d'Ensenyament de la Generalitat de Catalunya i es porta a terme en col·laboració amb la Diputació de Barcelona i l'Ajuntament de Vilanova i la Geltrú.


Diumenge 10, d'Alaior a Maó per la carretera general\nDll, 04/03/2013 - 15:01\nS'ha convocat una nova caminada per la carretera general. En aquesta ocasió s'anirà des d'Alaior fins a Maó.\nEl punt de partida és la parada del bus d'Alaior (aparcament vora el Poliesportiu), a les 9:30 h.\nEs faran trobades prèvies per a compartir vehicle. Preneu nota:\ncaminadacarretera100313.pdf 670.72 KB\nLlegeix més sobre Diumenge 10, d'Alaior a Maó per la carretera general\nDc, 27/02/2013 - 15:02\nLes carreteres i camins dels voltants d'Alaior han tornat a rebre fumigacions amb herbicides, malgrat ser una pràctica prohibida. Aquesta vegada no hi ha cartells indicadors, amb la qual cosa el perill per a gent que ja recull espàrecs és més gran.\nLlegeix més sobre Canvis tòxics\nJornada de voluntariat a Sant Jaume de Dalt\nDm, 26/02/2013 - 10:37\nContra tot pronòstic, aquest diumenge passat es va realitzar la jornada de voluntariat agrari a la finca Sant Jaume de Dalt, lloc situat al municipi d'Alaior, que es dedica a la ramaderia extensiva de vaques menorquines i que té signat un acord de custòdia amb el GOB. El dia es va despertar clar i tretze persones voluntàries estaven preparades per a la feina.\nLlegeix més sobre Jornada de voluntariat a Sant Jaume de Dalt\nEl còlic de la carretera\nDll, 25/02/2013 - 09:19\nIncorporar millores a la carretera general perquè tenim diners que cedeix un Ministeri pot ser un encert, si les coses es fan bé. Però forçar algunes intervencions que no són necessàries, simplement per gastar aquests diners, es pot girar seriosament en contra. En aquesta època de canvis i de retalls també és hora d'adonar-se que no sempre l'obra més gran és la que aporta més progrés.\nLlegeix més sobre El còlic de la carretera\nCurset de Gestió ecològica d'un hort familiar\nDj, 21/02/2013 - 11:10\nEl Viver del GOB organitza un curset d'horta pel dies 16, 23 de març i 6 i 13 d'abril.\nPrograma del curset 613.92 KB\nCartell del curset 652.69 KB\nLlegeix més sobre Curset de Gestió ecològica d'un hort familiar\nJa ha sortit el nou exemplar del Socarrell\nDc, 20/02/2013 - 09:35\nAcabam de publicar l'exemplar número 89 de la revista digital trimestral Socarrell, corresponent als mesos de febrer, març i abril.\nLlegeix més sobre Ja ha sortit el nou exemplar del Socarrell


Wild Swan Bed and Breakfast Minden Canadà - Ofertes d'hotels amb els MILLORS DESCOMPTES EN LÍNIA\n65 Invergordon Avenue, Minden, Minden, Canadà - Veure al mapa\nMés informació sobre Wild Swan Bed and Breakfast\nAl visitar Minden, vosté es sentirà com a casa a Wild Swan Bed and Breakfast, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat.\nA Wild Swan Bed and Breakfast, l'excelent servei i instal.lacions superiors faran de la vostra estada una experiència inoblidable. L'hotel ofereix accés a una gran gama de serveis, inclosos Wi-Fi gratuït en totes les habitacions, magatzem d'equipatge, instal.lacions de barbacoa, servei de bugaderia, biblioteca.\nTotes les instal.lacions per als clients, ofereixen comoditats destinades a assegurar tot el comfort possible. L'hotel ofereix instal.lacions fantàstiques, incloses camp de golf (a 3 km), esquí, pesca, esports d'aigua (no motoritzats), per ajudar-vos a relaxar després d'un carregat dia a la ciutat. Amb una localització ideal i amb comoditats imbatibles, Wild Swan Bed and Breakfast no troba competidors en cap categoria.


Registrar dominis .apple - Entorno Digital\nRegistre de dominis .apple\nDominis | Dominis | Extensions de dominis | .apple\nRequeriments de dominis .apple\n- Amb la compra del teu domini .apple pots seleccionar els nostres serveis de DNS per l'activació del teu domini ".apple".\n- Entorno posa a la teva disposició amb el registre del domini .apple una àmplia gamma de serveis de hosting, servidors virtuals i certificats SSL.\n- Si estàs interessat en la recuperació o vigilància d'un domini .apple pots veure la nostra secció de serveis corporatius.\n- Al comprar el domini web amb l'extensió .apple podem ajudar-te en el teu projecte de presència a internet amb aplicacions opensource tipus Wordpress, Drupal, etc. o projectes a mida allotjats en el teu domini web .apple\nPer registrar dominis genèrics .apple has de completar el formulari de registre on-line.\nEls dominis .apple es poden contractat entre 1 i 10 anys.\nPer renovar dominis .apple aquests han d’estar en període de renovació i es poden renovar entre 1 i 9 anys.\nEls dominis .apple també admeten renovació anticipada.\nPer a transferir dominis .apple és necessari:\nAl transferir dominis .apple aquests es renoven per un any més a partir de la data d'expiració. El procés té una durada máxima de 5 dies.\nNomés podem fer un canvi de titular d'un domini .apple si Entorno Digital és el Registrador acreditat. Si no és així, el primer que hem de fer és transferir-lo a Entorno Digital.\nEl canvi de titular de .apple té un cost de 50 euros (preus sense IVA) .\nPots modificar els contactes i servidors de DNS dels teus dominis .apple a través del teu panell de control, al que pots accedir des de l‘apartat “USUARI REGISTRAT” del nostre web.\nTarifa de dominis .apple\nSi gestiones varis dominis .apple o altres dominis territorials posa't en contacte amb nosaltres per conèixer els nostres descomptes per volum.\nSi necessites qualsevol aclariment per registrar dominis .apple o contractar un servei de hosting posa't en contacte amb nosaltres.


S.O.S: salvem lo Delta de l’Ebre! Necessitem la teua aportació – Plataforma en Defensa de l'Ebre\nS.O.S: salvem lo Delta de l’Ebre! Necessitem la teua aportació\nAquest 2015 serà decisiu pel Delta de l’Ebre, està en joc el seu futur i el de la seva població. Declarat Parc Natural i Reserva mundial de la Biosfera, pateix el deteriorament continu dels seus valors naturals, valors dels quals depèn l’agricultura, la pesca i el turisme del que viuen els seus 50.000 habitants. El nou Pla hidrològic de l’Ebre pot significar la desaparició del Delta, amb els 35 nous embassaments i 450.000 hectàrees de nous regadius.\nPer això hem llançat la CAMPANYA PELS SEDIMENTS que es durà a terme durant els pròxims mesos per informar a la població sobre la crítica situació del Delta. La campanya pretén que s’apliquin solucions per restaurar els cabals ecològics del riu i alliberar els sediments atrapats a les preses. És a dir, pressionar políticament per tal de restaurar l’equilibri natural del Delta.\nPunxa en aquest enllaç S.O.S: salvem lo Delta de l’Ebre!, llegeix la proposta i fes la teva microdonació a través de hazloposible. Necessitem la teva ajuda per adquirir els materials de difusió per desenvolupar la campanya. Tenim pocs dies per aconseguir els 2.000 euros!\nCòpia i envia aquesta entrada a tots els teus contactes a través de mail i xarxes socials. Pots utilitzar aquesta imatge per penjar al teu facebook. En twitter: Dona suport Campanya pels Sediments! S.O.S Delta de l’Ebre! #microdonaciones via @MDonaciones\nSalvem lo Delta de l’Ebre!\nPlataforma en Defensa de l’Ebre, Ecologistes en Acció, SEO/BirdLife, Delta Polet, River Movies, Ebrevisuals,\ndiversos científics i habitants del territori


Una seixantena de denúncies per pernoctar dins el Parc Nacional d'Aigüestortes a l'agost\nActualitzada 10/09/2019 a les 13:23\nEls Agents Rurals han informat de la normativa vigent a l'entorn natural a més de 200 persones en el marc de les seves inspeccions\n© Agents Rurals informen de la normativa a una parella de visitants del Parc Nacional d'Aigüestortes.\nL'accés al Parc Nacional d'Aigüestortes des de la Vall de Boí (Alta Ribagorça) és un dels punts on s'ha detectat aquesta problemàtica d'una forma més accentuada. Tot i que en el camí que arriba fins a les zones d'aparcament hi ha un cartell que indica quines activitats estan prohibides, entre elles la de pernoctar, cada cop és més freqüent trobar individus que passen la nit en aquest entorn natural, sobretot dins d'autocaravanes o furgonetes. Per aquest motiu, els Agents Rurals han dut a terme una campanya específica per intentar evitar aquesta pràctica, a través de la qual s'han donat fins a 231 avisos a persones que tenien la intenció de quedar-se a dormir en aquesta zona. De les 60 denúncies, que impliquen una sanció econòmica d'entre 300 i 600 euros, 34 van ser per pernoctar dins de vehicles, 20 més en tendes de campanya i unes altres sis per fer bivac. La cap regional de l'Alt Pirineu dels Agents Rurals, Anna Servent, recorda que al Parc Nacional no s'hi pot dormir fora dels refugis i explica que aquesta pràctica ha anat en augment en els darrers anys. A més, assegura que, com a conseqüència de tot plegat, les zones d'aparcament estan saturades i es degraden amb l'acumulació de deixalles.\nServent assegura que tot i que moltes persones a qui informen de la prohibició al·leguen que desconeixien aquesta norma, "es fa difícil de creure" que realment no ho sàpiguen, ja que així s'indica en els panells explicatius que hi ha als accessos del parc. A més, també diu que a l'entorn de l'espai natural hi ha diversos càmpings i àrees habilitades per autocaravanes, com ara la situada al poble de Barruera. En el segon cas, però, la regulació d'aquest tipus d'espais és competència dels ajuntaments, tot i que la Generalitat ha establert que el període màxim d'ús ininterromput d'aquestes no pot superar les 48 hores.\nLa cap regional de l'Alt Pirineu dels Agents Rurals explica que la campanya per evitar la pernoctació dins el Parc Nacional d'Aigüestortes també pretén contribuir a preservar el cel nocturn d'aquesta zona, certificada al 2018 com a reserva i destinació turística Starlight. A més, Servent també destaca que, tot sovint, a la problemàtica de voler passar la nit a l'entorn natural s'hi sumen d'altres com la d'utilitzar fogons de gas (està prohibit fer foc al bosc fins el pròxim 15 d'octubre) o la de portar animals de companyia sense lligar.


Albert Pintat insta a accelerar l’acord amb la UE i acabar amb la incertesa | BonDia Diari digital d'Andorra.\nM. S. / Foto: CEA\nL’excap de Govern Albert Pintat va instar ahir els negociadors de l’acord d’associació amb la Unió Europea que mirin d’accelerar les negociacions i aprofitin la pròxima presidència de torn de França per “donar l’empenta definitiva per trobar una solució”, ja que “aquesta indefinició actual tampoc és bona”. Pintat va fer aquestes manifestacions en la seva intervenció en les XXII Jornades de la Societat Andorrana de Ciències, en col·laboració amb la Confederació Empresarial Andorrana, sobre Andorra i el seu encaix positiu amb la Unió Europea, on va admetre que “no hi ha alternativa” a l’acord d’associació, si bé va insistir que aquest “ha de respectar el nostre ADN i el que ens fa essencials”.\nPintat, que va assegurar tenir “confiança en els negociadors andorrans”, va recordar que amb aquesta negociació es busca substituir l’acord comercial del 1990, que tot i que “s’ha fet vell i que ha fet el seu servei” va ser “un acord històric”, ja que incidia en la voluntat de respectar l’aspecte històric del Principat i les seves especificitats. En canvi, amb l’actual negociació, “et diuen que això no és una carta, sinó un menú que s’ha d’agafar sencer” i que les quatre llibertats “són innegociables”, va alertar l’excap de Govern, que malgrat tot va reiterar que l’acord és necessari “per garantir la prosperitat del poble andorrà en el futur”.\nDes del vessant econòmic, Pintat, que va posar Liechtens-tein com a exemple exitós d’acostament i integració a Europa, va incidir en la necessitat de veure quins sectors es poden beneficiar de l’acord i quins “hi poden perdre”, a la vegada que va expressar el temor que aprofitant la negociació es vulgui incidir en l’àmbit fiscal, i en aquest sentit, va recomanar “observar de prop” Suïssa i com ha defensat el seu model polític i social.\nPel que fa al vessant polític, l’excap de Govern, que va recordar per exemple que el Regne Unit “no va acceptar mai l’omnipotència del Tribunal de Justícia Europeu”, va insistir en la necessitat de defensar “l’ADN singular, únic i històric” d’Andorra, apuntant la importància del control de la immigració o de les “dues joies de la corona”, com són Andorra Telecom i Forces Elèctriques d’Andorra, mentre, des d’un punt de vista institucional, va fer una defensa fèrria del coprincipat assegurant que “sense coprínceps no hi hauria Andorra”. En aquest sentit, Pintat va recordar que “sabem que la Santa Seu té opinions clares sobre el dret a la vida” i va alertar del perill de modificar l’article 8 de la Carta Magna. “Mentre Andorra tingui el Vaticà al seu costat té la seva persistència assegurada”, va afirmar amb contundència, i va remarcar que malgrat que la Santa Seu “no tingui una importància econòmica” sí que diplomàticament és un gegant, i que és important per a Andorra “tenir un gegant al costat”.\nPer la seva part, el ministre de Finances i portaveu de l’executiu, Eric Jover, que va participar en nom del cap de Govern en la clausura de les jornades, va defensar un acord amb Europa que permeti diversificar l’economia i garantir la viabilitat del país en un futur i, coincidint amb Pintat, es va mostrar confiat que la presidència de França “contribueixi a fer avançar les negociacions”. Jover, que va reiterar que l’acord que s’assoleixi haurà de ser validat en referèndum, va fer un repàs de les relacions entre Andorra i la UE dels darrers 30 anys i va recordar que l’acord duaner del 90 ja feia “un preludi” de cap a on havien d’anar les relacions amb Europa.\nEl control migratori, l’element clau a preservar per la CEA\n“La capacitat d’Andorra d’atreure persones vingudes d’arreu, de regular els fluxos migratoris i de garantir una integració social i econòmica de la gran majoria d’aquestes persones ha estat el comú denominador en totes les fases expansives de l’economia andorrana”. Així ho va assegurar ahir en la seva intervenció el president de la CEA, Gerard Cadena, per qui “l’element clau a preservar” en la negociació de l’acord d’associació és precisament “la vinculació entre residència i activitat econòmica”, malgrat que, a priori, pugui topar amb lliure circulació i el lliure establiment de persones. Per això, Cadena va insistir en la necessitat de trobar un mecanisme similar al de Liechtenstein per poder disposar d’un model migratori que doni uns resultats equivalents al model que Andorra ha tingut fins a la data.\nLa jornada sobre Andorra i el seu encaix positiu amb la Unió Europea de la SAC i la CEA va comptar amb la participació d’una trentena de ponents, provinents de diferents àmbits de l’economia, la política, la cultura i la societat que van expressar les seves expectatives sobre el futur acord però també els seus dubtes i neguits. Entre aquests, el secretari general de la Unió Sindical d’Andorra, Gabriel Ubach, que va apostar perquè aquest encaix d’Andorra amb la UE no només sigui econòmic i comercial, sinó que vagi també “en el vessant social”.\nUn acord que aportarà més sobirania, més seguretat jurídica i més cooperació\nEl secretari d’Estat d’Afers Europeus, Landry Riba, va ser l’encarregat de tancar les XXII Jornades de la SAC i ho va fer defensant un futur acord d’associació que al seu entendre aportarà més sobirania, més seguretat jurídica i més cooperació, “tres elements que han d’ajudar-nos a diversificar l’economia”. I és que això és el que fonamentalment es busca amb l’acord d’associació, “un instrument” a disposició del teixit empresarial i de les administracions per poder diversificar l’economia i fer d’Andorra “un país més resilient, més integrat en l’àmbit proper i generador d’oportunitats per a tots”.\nRiba, que va agrair a la SAC i a la CEA l’impuls d’un fòrum de debat on poder abordar un tema tan “cabdal” per al futur del país com és el de l’acord d’associació, va defensar que la incorporació del cabal comunitari, “de l’acordat en la negociació no de tot”, a l’ordenament normatiu nacional aportarà més seguretat jurídica i eficiència a la vegada que “ens permetrà guanyar confiança en el país”. A més, el secretari d’Estat va destacar que també “podrem avançar-nos” i “participar” en l’elaboració de futures normatives.\nAixí mateix, Riba va voler desmentir la idea que quan es parla d’adoptar cabal comunitari es perd sobirania, i va recordar que des del 1990, amb l’acord duaner ja s’està incorporant normativa feta a Brussel·les. En aquesta línia, va recordar que l’acord preveu la creació d’un comitè mixt que permetrà “asseure’s amb la UE al mateix nivell, de tu a tu, per discutir sobre els àmbits previstos en l’acord”, un fet que per a Riba “ens dona més sobirania” perquè es disposarà d’un fòrum que fins ara no es tenia.\nEl secretari d’Estat d’Afers Europeus va recordar que en l’acord d’associació s’inclou un capítol d’àmbits de cooperació que van més enllà de les quatre llibertats que han de garantir l’accés al mercat interior i que donaran la possibilitat de participar en una vintena de programes europeus als quals amb l’acord de cooperació del 2004 no es podia accedir. En aquest sentit, Riba va incidir que s’està analitzant el cost-oportunitat de cada un dels programes per determinar els que poden interessar.


Llibres Aprofitables (o no): d’abril 2013\nTítol original: Los Cuervos del Vaticano\nAny primera edició: 2012\nAclariment primer: aquest llibre va ser escrit i publicat abans de l'abdicació de Joseph Aloisius Ratzinger. Per tant no seria gaire rigorós dir que l'autor s'ha aprofitat d'aquesta circumstància per a assegurar-se un determinat volum de vendes.\nAclariment segon: els Papes, en tot cas, abdiquen, no "dimiteixen" ni "renuncien". Són monarques, i a més monarques absoluts "posats i inspirats per Déu", en la més estricta tradició de l'Edat Mitjana. Ho dic perquè trobo escandalós que gairebé la totalitat de professionals que treballen en els mitjans de comunicació hagin parlat de "dimissió" i en algun cas de "renúncia", però pràcticament mai d'abdicació, que és el terme que correspon. Se suposa que els professionals dels media tenen una cultura ¿no?\nBé, comencem a centrar-nos en el tema del llibre. El senyor Frattini ens porta aquesta vegada una col·lecció de peces vaticanes de les que es podrien usar per a fer una pel·lícula escrita per Umberto Eco, interpretada per Al Pacino i dirigida per Francis Ford Coppola.\nLa tesi subjacent -i jo diria que també prou explícita- del llibre és que tant el Vaticà com l'església catòlica, per molt diví que sigui el seu origen, són institucions innegablement humanes regides, això sí, per una Santíssima Trinitat, encara que no la Santíssima Trinitat oficial, sinó la real: el Poder, els Diners i el Sexe.\nLa cosa del Poder està clara i a aquestes alçades de la pel·lícula s'hauria de ser molt ingenu o molt hipòcrita per a negar-ho.\nPel que fa als Diners, no són altra cosa que el Poder presentat sota una forma més concreta i tangible, de la mateixa manera que, dins de la Trinitat clàssica, Déu Fill és una manifestació més concreta i tangible de Déu Pare.\nI finalment, pel que fa al Sexe, he d'admetre que en aquest llibre el senyor Frattini no en fa un tema central, però és que de fet no li cal perquè en el seu moment ja va escriure un volum dedicat exclusivament a això ("Los Papas y el sexo") on queda més que clar el que també s'ha sabut de tota la vida: que el sexe, com a instrument de poder, pot ser d'una eficàcia demolidora.\nSi durant els anys setanta i vuitanta del segle XX, el superstar del Vaticà i la seva banca era l'inefable bisbe Paul Marcinkus, actualment aquest lloc l'ocupa (i així ens ho explica el senyor Frattini) el no menys inefable arquebisbe Bertone.\nA Marcinkus, apart de diverses i celebrades ocupacions gangsterils des del seu lloc de controlador de la banca vaticana, se li ha arribat a atribuir haver tingut relació amb la desaparició (que encara persisteix) d'una adolescent de 15 anys, per motius polítics, i també se l'ha arribat a acusar de contribuir a que el Papa Joan Pau I tingués un dels regnats més breus de la Història. Tot això presumptament, és clar.\nPel que fa a l'amic Bertone -qui encara a hores d'ara, abril de 2013, és Secretari d'Estat del govern vaticà- no falta qui li atribueix un paper més que destacat en el fet que el Papa Benedictus XVI hagi acabat abdicant. Bertone seria actualment allò que va ser Marcinkus en el passat, només que perfeccionat: un gangster amb tractament d'Eminència Il·lustríssima, que no només s'ha esforçat en deixar ben clar qui controla la proverbialment fosca i corrupta banca vaticana -ell, és clar- sinó que també ha procurat deixar que quedés entès sense gaire espai per al dubte que qui ha de controlar els fils polítics també és ell. Per damunt d'ell, ni Déu, i encara menys el Papa; potser per això el Papa ha acabat abdicant i de la situació administrativa de Déu fa temps que no se'n té cap notícia.\nLlibre il·lustratiu (o "Il·lustríssim", segons es miri) i aprofitable, per allò que té de didàctic i informatiu, encara que l'espai dedicat a les finances vaticanes pugui arribar a ser una mica farragós per a qui no sigui economista i no estigui cridat pel Senyor a entendre les sofisticades interioritats de l'alta delinqüència bancària.\nPublicat per jordalgar a dimecres, d’abril 17, 2013 Cap comentari:\nEtiquetes: Assaig Església Catòlica, zz-Autor Eric Frattini\nAssaig històric (54)


IV Setmana de la Bíblia | Catalunya Religió\nPer Catalunya Religió. Dc, 22/01/2020\n(Flama) El dia 26 de gener de 2020, III diumenge de durant l’any, serà el Diumenge de la Paraula de Déu, segons allò que disposa la Carta apostòlica Aperuit illis. I, la setmana posterior a aquest diumenge (entre el 27 de gener i l’1 de febrer) se celebrarà, en les diòcesis amb seu a Catalunya, la Setmana de la Bíblia. Així ho ha disposat la Conferència Episcopal Tarraconense, que la patrocina.\nLes entitats organitzadores de la Setmana de la Bíblia, l’Associació Bíblica de Catalunya, el Centre de Pastoral Litúrgica, l’Editorial Claret, l’Abadia de Montserrat i Ràdio Estel – Catalunya Cristiana han preparat el cartell de la IV Setmana de la Bíblia, amb el lema: "Els obrí el sentit de les Escriptures" (Lc 24,45), en sintonia amb la Carta apostòlica del papa Francesc. La Setmana estarà dedicada a enfortir la presència del text bíblic en les parròquies i comunitats, a refermar l’adhesió cordial a la Paraula i a mostrar els tresors continguts en el text revelat.\nAmb ocasió de la Setmana de la Bíblia, les parròquies i altres comunitats estan animades a emprendre alguna iniciativa a favor del text bíblic. Al web www.setmanadelabiblia.cat s'hi troben alguns materials que es poden descarregar com a suggeriments així com l'agenda de la setmana. També s'ha fet una edició –patrocinada per la Conferència Episcopal Tarraconense–, de set de les cartes del Nou Testament que es distribuiran gratuïtament a totes les comunitats. Els qui estiguin interessats poden preguntar al seu bisbat on es poden retirar.\nA l'arxidiòcesi de Barcelona, a banda de les activitats que es duran a terme a les parròquies, està previst un acte central a la Basílica de la Sagrada Família presidit per Sergi Gordo que tindrà lloc dimarts dia 28 de gener, 8 del vespre, a la Basílica de la Sagrada Família: una meditació a càrrec d'Armand Puig sobre “La basílica de la Sagrada Família, la nova Jerusalem”, amb intervals d'orgue a càrrec de Juan de la Rubia.\nSetmana de la Bíblia, Pensament, Teologia


Tubau demana al tribunal que s'abstregui de la sentència de l'1-O betevé\nEn l'informe final, Olga Tubau acusa la Guàrdia Civil i la Policia Nacional de voler condemnar el major dels Mossos per restablir la imatge de l'1-O\nMarta Martorell | dimarts, 16 de juny del 2020, a les 15.59\n(ACN) L’advocada de Josep Lluís Trapero, Olga Tubau, ha assegurat, en el seu informe final del judici, que l’actuació policial conjunta l’1-O va ser un “fracàs” i no va permetre complir la interlocutòria del Tribunal Superior de Justícia de Catalunya (TSJC). Va ser un fracàs policial, però també polític, ha dit Tubau. Per això, creu que Guàrdia Civil i Policia Nacional tenen “interès directe” a “restablir” la seva imatge i, per això, volen que Trapero sigui condemnat i considerat “únic responsable” del fracàs policial.\nTambé ha advertit al tribunal que no pot “retallar i enganxar” fragments de la sentència del Tribunal Suprem perquè les proves de cada judici han estat diferents.\nEn la primera part del seu informe final, Tubau ha volgut desmuntar la tesi general de l’acusació pública i dels informes de la policia judicial i de les seves declaracions judicials. Així, ha recordat que no es pot acusar per rebel·lió a Trapero, ja que el Suprem ja va descartar que els fets de setembre i octubre del 2017 ho fossin.\nEn aquest sentit, ha dit que el Suprem va establir aquells fets com a sedició, però l’Audiència Nacional ha d’establir si Trapero i Laplana hi van participar. En aquest punt creu que tampoc no hi ha proves en contra dels seus clients, ja que no consta que el cos de Mossos s’alineés amb les tesis independentistes del govern Puigdemont.\n“Desmunta l’acusació de desobediència”\nPer últim, considera que la incorporació a última hora de l’alternativa de desobediència per part de la fiscalia és una admissió del ministeri públic que no té prova de càrrec suficient per condemnar per sedició. Sobre això, la lletrada s’ha referit a les reunions del 26 i 28 de setembre, la segona, a petició del propi Trapero. Tubau ha recordat que la sentència del Suprem considera com a fets provats que els “màxims responsables policials dels Mossos” van demanar “expressament la suspensió de la votació”. “El fiscal, en canvi, acudeix a l’apartat de judici d’autoria perquè és menys contundent aconsellar la desconvocatòria que suspendre-la directament”, detalla.\nAl seu entendre, el que fa Trapero és “anar més enllà” i “demana que es desconvoqui” en el que considera un “acte claríssim d’obediència al mandat judicial” que desmunta “no només la sedició, sinó també la desobediència”.\nEl pla de detenció de Puigdemont\nEn relació amb el pla de detenció de Puigdemont i la resta del govern, Tubau ha rebatut les acusacions del fiscal Pedro Rubira que va assegurar que Trapero va parlar del pla perquè “es va animar” al Suprem explicant-lo. L’advocada ha assegurat que el correu que fa referència al pla consta des de l’abril del 2018 en aquesta causa. Tubau també li ha recriminat al fiscal que comparés Trapero amb un membre d’un “comando terrorista que delata els seus companys”. “Mantenir una acusació és legítim, però aquest tipus de comparacions fan mal”, ha afirmat.


Santa Lena i Sant Roc des de Sant Martí de Llémena | De Ruta En Ruta\nDiccionari de muntanya\nSanta Lena i Sant Roc des de Sant Martí de Llémena\nSant Martí de Llémena, Gironès\nAl nord-oest del Gironès es troba el municipi de Sant Martí de Llémena, constituït per quatre nuclis de població històrics. En una vall rodejada de vegetació, la petita població es troba en un entorn privilegiat d'on la pau i tranquil·litat emanen en cada racó.\nDes de la mateixa població de Sant Martí de Llémena realitzarem una ruta circular per damunt dels cingles de Sant Roc, on visitarem l'ermita de Santa Lena i l'ermita de Sant Roc de la Barroca.\nDificultat: De dificultat tècnica baixa. La muntanya és poc transitada, pel que en alguns passos i si per l'època de l'any la vegetació és frondosa, pot ser difícil veure i travessa el camí.\nÈpoca: Ruta realitzable en qualsevol època de l'any.\nAparquem el cotxe al costat de la carretera GI-531, al petit poble de Sant Martí de Llémena (0:00h - 246m), i comencem l'excursió pujant pel carreró de l'ajuntament i per darrere de l'església i el cementiri de Sant Martí.\nDurant aquesta primera part seguirem les marques de pintura groga, per un camí que puja suau.\nEsglésia de Sant Martí de Llémena\nLes marques de pintura groga que seguirem\nContinuem avançant tot resseguint la cinglera per la part inferior per un corriol amb vegetació espessa, que ens fa passar una estona agradable en dies calorosos.\nEn poca estona arribem al camí principal. D'aquí anirem en direcció O per anar a buscar la carretera de la Barroca, on trobarem l'Església de Sant Andreu de la Barroca.\nCorriol amb densa vegetació\nArribem al camí principal\nL'Església de Sant Andreu de la Barroca (0:45h - 390m) és una antiga església parroquial del poble de La Barroca, construïda al segle xvii i formada per una sola nau i absis rectangular.\nDavant mateix de l'església deixarem el camí principal per agafar el petit corriol que surt a mà esquerra per endinsar-nos al bosc altra vegada.\nEsglésia de Sant Andreu de la Barroca\nDesviament a davant de l'església\nTot seguint el camí ens plantarem en una casa en ruïnes, cal estar atent en aquest punt, ja que no continuarem pel camí que passa a la vora de la ruïna sinó que pujarem a mà dreta per al replà superior.\nSegons l'època en la que fem la ruta pot ser difícil orientar-se en aquesta part, ja que el camí es desdibuixa per la densa vegetació i el poc senderista que hi circula.\nUna casa en ruïnes\nContinuem pels estrets corriols\nAproximadament 1 km després arribem al sender principal que ens durà al Puig d'Elena i l'ermita de Santa Maria de Lena.\nArribem a l'ermita de Santa Maria de Lena (1:15h - 560m). És un edifici romànic del segle XIII que consta d'una sola nau i un absis semicircular, un campanar i un porxo i no gaudeix de massa bones vistes a causa de la vegetació que l'envolta.\nRetrobem el camí cap a Santa Maria de Lena\nErmita de Santa Maria de Lena\nDes de la mateixa ermita veurem un camí que baixa fort del turó. El seguirem tot realitzant el recorregut de les ermites, per anar a buscar l'ermita de Sant Roc.\nEn arribar a l'encreuament amb un camí principal, el creuarem i seguirem pel corriol que surt davant mateix, seguint en tot moment els indicadors cap a Sant Roc.\nBaixem del Puig de Lena\nEncreuament cap a Sant Roc\nArribem a l'ermita de Sant Roc (2:45h - 595m), de construcció rectangular i senzilla, situada al capdamunt del cim de Sant Roc.\nEn rodejar l'ermita contemplem com des d'aquest indret hi ha una magnífica vista de la vall de Llémena, un magnífic mirador que ven segur ens deixa bocabadats.\nLes vistes a la vall de Llémena\nA partir d'aquest punt començarem la baixada per retornar al punt d'inici de la ruta. Per fer-ho, ens dirigim al grau del Llop, un pas poc complicat si estem acostumats als terrenys abruptes.\nEn acabar la forta baixada començarem a trobar pintades de colors per indicar els diferents recorreguts de la zona. Nosaltres seguirem les marques blaves, tot dirigint-nos a Sant Martí de Llémena.\nEl grau del Llop\nMarques cap a Sant Martí de Llémena\nMentre acabem de tancar aquesta volta circular anem gaudint de la magnífica vall de Llémena i la tranquil·litat que s'hi respira.\nJa per acabar arribem a uns masos d'on anirem a buscar la carretera per realitzar un petit tram fins al nucli de la petita població.\nAcabem la ruta a Sant Martí de Llémena\nPer a families amb nens, amics o en parella.\nRutes per a tothom i per arreu amb diferents dificultats i nivells d'exigencia tècnica.


Neix la Cervesa de Roses (CDR), feta amb productes locals i essència «rebel» - Diari de Girona\nNeix la Cervesa de Roses (CDR), feta amb productes locals i essència «rebel»\nLa beguda reivindica l'ADN empordànes i conté mel i mandarina · L'elaboració és artesanal i surt al mercat amb 3.000 ampolles\nanna font roses 22.06.2020 | 12:47\nEl procés d'etiquetatge de la CDR Gerard Blanché\nEl procés d'etiquetatge de la CDR\nCervesa de Roses (CDR) surt al mercat postulant-se com a beguda «reivindicativa» i elaborada amb productes km0. Creada per quatre amics de l'Alt Empordà, la marca CDR s'estrena amb La Innocent, el nom de la seva primera cervesa, feta amb mel dels Abellaires Empordanesos i pela de mandarina.\nEl que en un inici era un entreteniment per al grup d'amics (David, en Marc, en Francesc i Gerard) ara s'ha acabat professionalitzant i ja es pot tastar en diversos bars de l'Alt Empordà. L'aventura la van iniciar fa uns nou mesos i després de moltes proves i canvis, finalment ha vist la llum. Un dels principals reclams és, precisament, el nom, que deixa palès els ideals de la beguda. «Ens va fer gràcia la idea i lligar-ho amb una etiqueta més independentista per desvincular-ho de la resta de cerveses artesanes», explica Gerard Blanché, un dels impulsors.\nLa Innocent és una American Pale Ale (APA), que en el cas de la CDR l' han rebatejada com a Brave Costa APA. «Li hem donat el nostre puntet de la Costa Brava», assegura. «Somiada, lluitada i elaborada a l'Alt Empordà» és l'eslògan que l'acompanya i és tota una declaració d'intencions. «És una cervesa que no és tant amarga com tocaria, té 5,5% de graduació i està pensada per a tots els gustos», apunta. Precisament, el nom de La Innocent té un doble significat: d'una banda el polític, amb què defensa la innocència dels càrrecs electes empresonats per l'1-O, i d'una altra que fa referència al seu sabor.\nA més, els seus creadors la defineixen com una «cervesa rebel». «Hem fet tot allò que ens aconsellaven no fer amb l'elaboració d'una primera cervesa i que molta gent no s'atreveix», diu Blanché. Ho explica en referència a la incorporació de la mel a la recepta, i és que no es pot conrolar el percentatge de sucre i, per tant, cada elaboració és única. "És un risc que no tothom està disposat a assumir per a una primera cervesa", subrtallta, ja que probablement no es podrà tornar a repetir aquella mateixa fórmula. L'envasat de la CDR es fa a Besalú i la malta la importen des de Regne Unit.\nCDR surt al mercat amb una producció inicial de 1.000 litres i 3.000 ampolles que distribueixen en establiments de la comarca. El Cafè L'Habana de Llançà, el Portal de la Gallarda a Castelló d'Empúries i el Poke Corner i el Cerdanya de Roses en són els primers confirmats i part de la producció ja la tenen encarregada a través de les xarxes socials. Ja estan pensant en la propera CDR i arriscaran amb fruites de l'Empordà.\n«No hi haurà vacunes massives abans del 2024».\nJohnson acusa la UE de posar en perill la integritat territorial del Regne Unit.


lo carrer del riu: CEMENTIRIS I BOTIFLERS de Xavier Vega\nComençaré pel final: mentre Esquerra estigui al govern de la Generalitat, no hi haurà cap cementiri nuclear a Catalunya. Ho repeteixo, per si hi ha algun dubte: si el lector no vol cap cementiri nuclear a Ascó ni a cap altre lloc del nostre país, només ha de votar Esquerra Republicana de Catalunya, perquè si Esquerra té força, les set mil tones de residus nuclears faran cap a la Cibeles o al Valle de los Caídos, al Bernabeu o a la Moncloa, però no a casa nostra.\nLa resta de l’article és trivial i es pot obviar. Només serveix per reforçar aquesta idea senzilla, clara, diàfana, a saber: que ERC no consentirà que els traficants d’excrements nuclears s’enriqueixin a costelles d’un territori que ha pagat amb escreix la seua quota radioactiva.\nEsquerra no ho permetrà per set raons, per fer un número rodó, com els dies de la setmana, els pecats capitals o els nans de la Blancaneus, perquè podrien ser set-centes, les raons : la primera és semàntica, la segona és econòmica, la tercera, històrica, la quarta, científica, la cinquena, logística, la sisena, ètica i la setena és política. La raó semàntica és que el cementiri nuclear ens és presentat, eufemísticament, com un Magatzem Temporal Centralitzat (MTC; ATC, en espanyol), amb una cínica terminologia que llença la pedra del magatzematge i amaga la mà radioactiva. La segona raó, l’econòmica, és que, en els trenta anys d’indústria nuclear, la Ribera Nord, la zona més directament afectada, ha perdut el seu principal capital: l’humà. Ha passat dels 10.000 habitants als 8.000 que avui sumen Ascó, Flix, Riba-roja d’Ebre, Vinebre i la Torre de l’Espanyol, en un fenomen únic a Catalunya, perquè mentre el país augmentava més d’un 30% la seva població, la zona nuclear en perdia un 20%. I és prou sabut que l’èxode és l’indicador més clar de l’empobriment d’un territori, incapaç d’alimentar la seua gent. Des del punt de vista històric, es parla d’un magatzem per a seixanta anys, o sigui, que quan els nostres fills siguin vells, ja s’ho trobaran. Posició astuta, pròpia d’una intel·ligència privilegiada, sense comptar els 250.000 anys de radioactivitat que ens situen més enllà de la història, a la posthistòria o a la geologia, a l’estupidesa inherent a l’espècie homo sapiens sapiens. La qual cosa ens du a l’argument científic: no en tenim ni fava, de com gestionar aquests residus letals ni de com assegurar-ne la fiabilitat, com ho demostra el fet que del darrer accident conegut, el de la fuita de partícules radioactives (detectada l’abril de 2008, sis mesos després de produir-se), després de tanta mentida i tant d’embolic, ja no se n’ha cantat ni gall ni gallina.\nDe gallina se’ns ha de posar la pell quan pensem en el transport d’aquests detritus letals, camions amunt, camions avall, vagons amunt, vagons avall, amb unes infrastructures més justes que un pany de cop. I de la logística a l’ètica. O millor dit, a l’absoluta manca d’ètica del procediment administratiu per decidir l’emplaçament del cementiri, una ordre ministerial publicada el 29 de desembre, de nit i a les fosques, de pressa i corrents, sense deixar-nos temps per reflexionar i debatre, com si fóssim uns idiotes o uns desgraciats, o les dos coses alhora.\nQuant a la raó política, és pública i notòria: el dia 11 de març de 2008, el Parlament de Catalunya aprovà una resolució contra la ubicació del cementiri nuclear al territori català. I el nostre Parlament és l’expressió suprema de la sobirania de la nació catalana, de manera que qui actuï en contra del seu mandat té un nom que el sap tothom: és un botifler.


Tot el que necessiten els professionals de la traducció\nUtilitza el formulari de contacte per sol·licitar un pressupost a mida.\tQuè vol dir Qabiria? I per què tots aquests cotxes?\tTot el que necessiten els professionals de la traducció\nQabiria ofereix consultoria i formació per als professionals del sector de la traducció. El nostre objectiu és l'augment de la productivitat dels nostres clients, tant si són empreses de traducció o traductors autònoms.


Elter, el portal d'Osona - Després de sis setmanes de l'entrada en funcionament de l'EBE de Vic, la valoració és 'molt positiva'\ndilluns 27 de octubre de 2008 18:32h\nErra creu que un cop es vegin els resultats i més valoracions canviaran les crítiques que han rebut aquets espais\nVic de moment ha acollit nens i nenes fins als 15 anys\nVic, | Després de sis setmanes de l’entrada en funcionament de l’Espai de Benvinguda Educativa de Vic la valoració que en fa el consistori vigatà les molt positiva. Avui ha entrat en funcionament l’EBE de Reus. En el cas de Vic, a dia d’avui una desena de nens i nenes després d’un període d’una mitjana de 30 hores ja s’han incorporat a l’escola.\nTot i que el consitori vigatà vol esperar a registar 100 casos per tal de fer un estudi exhastiu a dia d’avui el balanç és molt positiu. Segons Anna Erra, regidora d’educació de l’Ajuntament de Vic, ‘les famílies i les nens agraeixen molt aquest primer contacte amb la societat d’acollida’. Erra també destaca la importància de treballar de manera personalitzada cada cas en funció de de la procedènica o l’edat. El factors més determinants són, a més de l’edat, la procedència i si els nens i nenes han estat o no escolaritzats i fins a quin nivell.\nPel que fa a l’equip que treballa amb els joves, Erra destaca que ‘estan molt satisfets amb la feina feta i molt engrescats amb la tasca que porten a terme’ per tal que els nens arribin a l’escola ‘molt més situats’. Erra té confiança que, un cop es vegin els resultats i més valoracions canviaran les crítiques que han rebut aquets espais.\nVic de moment ha acollit nens i nenes fins als 15 anys que, després d’una mitjanda de 30 hores s’han incorporat a l’escola. Pel que fa a nacionalitats a Vic, de moment, els nens i nenes procedents de Xina i de països llatins són la majora.\n- Portes obertes a l'Escola Quatre Vents per provar l'extraescolar de Teatre Educatiu (27 de octubre de 2008)\n- Balanç de l'activitat del Centre de Formació Integral en Serveis a la Comunitat (27 de octubre de 2008)\n- Els alumnes de Manlleu tornaran a ser emprenedors (27 de octubre de 2008)\n- Manlleu entrega els premis de recerca per a estudiants de batxillerat (27 de octubre de 2008)\n- Es constitueix el grup de treball d'ajuntaments del programa «Magnet, aliances per a l'èxit educatiu» (27 de octubre de 2008)


Crawford (Geòrgia) - Viquipèdia, l'enciclopèdia lliure\n33° 53′ 00″ N, 83° 09′ 19″ O / 33.8833°N,83.1553°O / 33.8833; -83.1553\nComtat Oglethorpe County\nCrawford és una població dels Estats Units a l'estat de Geòrgia. Segons el cens del 2000 tenia una població de 807 habitants.\nSegons el cens del 2000, Crawford tenia 807 habitants, 326 habitatges, i 203 famílies. La densitat de població era de 266,3 habitants per km².\nDels 326 habitatges en un 28,8% hi vivien nens de menys de 18 anys, en un 38,7% hi vivien parelles casades, en un 19,3% dones solteres, i en un 37,7% no eren unitats familiars. En el 33,7% dels habitatges hi vivien persones soles el 17,2% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,29 i el nombre mitjà de persones que vivien en cada família era de 2,93.\nPer edats la població es repartia de la següent manera: un 23% tenia menys de 18 anys, un 8,7% entre 18 i 24, un 24,4% entre 25 i 44, un 20% de 45 a 60 i un 23,9% 65 anys o més.\nL'edat mediana era de 40 anys. Per cada 100 dones de 18 o més anys hi havia 67,4 homes.\nLa renda mediana per habitatge era de 19.917 $ i la renda mediana per família de 32.969 $. Els homes tenien una renda mediana de 27.500 $ mentre que les dones 19.028 $. La renda per capita de la població era de 13.934 $. Entorn del 15,5% de les famílies i el 23,7% de la població estaven per davall del llindar de pobresa.\nArnoldsville (6 km)\nColbert (18 km)\nComer (20 km)\nHull (19 km)\nLexington (4 km)\nMaxeys (14 km)\nWinterville (15 km)\nObtingut de «https://ca.wikipedia.org/w/index.php?title=Crawford_(Geòrgia)&oldid=19026012»


Donestech: Taller online d'autodefensa digital feminista al Punt Lila de l'UAB | dones i noves tecnologies | codi lela\nPresentació del taller 4.11 MB\nDonestech facilitarem la segona sessió d'aquesta innovadora iniciativa de formació en gènere pel Observatori per la igualtat UAB.\nL’objectiu és exercir com a brigada del Punt Lila Virtual de la Festa Major de la UAB (2020), informant dels protocols i recursos de la UAB per abordar les situacions d'assetjament masclista i de violència de gènere, i acompanyant virtualment la persona agredida en els possibles casos d’agressió. Les funcions de la brigada són: 1) ser present als diferents actes i espais virtuals de la Festa Major de la UAB; 2) acompanyar les persones que pateixin una agressió masclista per tal de gestionar l'atenció al Punt Lila virtual; 3) Informar del Punt Lila virtual de la Festa Major i dels instruments i eines de que disposa la UAB per abordar les situacions d'assetjament i violències masclistes.\nEs faran tres sessions de formació abans de la Festa Major, durant l’octubre de 2020. Les sessions estaran conduïdes per l'Observatori Noctàmbul@s (20 d'octubre), Dones Tech (22 d'octubre) i Ana Valencia i Andrea Ruedas, tècniques de la UAB (29 d'octubre). El dia de la Festa Major de la UAB les persones que hagin assistit a totes les sessions de formació exerciran de brigades del Punt Lila Virtual.\nCalendari: 20, 22 i 29 d'octubre i 5 de novembre del 2020\nHorari: Les sessions de formació s'ofereixen en edició de tarda (15.00 h a 18.00 h) (els dies de formació). El dia de la FMUAB es realitzarà una part durant la festa (a decidir)


El volum, que compta amb més d’una trentena de col·laboradors literaris i gràfics, està dividit en tres apartats diferenciats. El primer d’ells, el més extens, tracta dels lligams de les falles amb alguns aspectes de la festa, com ara la relació amb la pólvora amb un article de la periodista Claudia Argent –filla de pirotècnic- o entre l’artista faller i el monument, amb una peça de l’artista faller Ricard Balanzà. El bloguer Jordi Maravilla parla del lligam entre els artistes i els poetes-guionistes i ‘l’estudiós Pepe Sanchis escriu sobre la relació entre les falles i la Tortuga dels fusters. Aquest apartat parla a més, sobre aspectes com ara la música, la relació falles-fogueres, els llibrets, la cultura, la fotografia, el teatre o la relació entre falles i política, amb un article del delegat del Levante-EMV a Xàtiva Agustí Garzó.\nL’últim dels apartats versa sobre les nissagues falleres, centrant-se especialment en els artistes fallers. Es destaca les nissagues dels Blanco i els Grau, amb extensos estudis de Rafa Tortosa i Joan Quilis respectivament, complementats amb una entrevista als primers i un obituari per la recent mort d’Antoni Grau. També hi ha espai per a les nissagues més importants de València, com ara els Santaeulalia i els Puche, a més de parlar de figures com ara Regino Mas i la nissaga Borja, la més important de la història de Xàtiva, en un assaig signat per Ximo Corts.


Amb bici: La serra de l’Albera sota les rodes\nPàgina d'inici\tRutes i escapades\tAmb bici: La serra de l’Albera sota les rodes\nLa serra de Montsià: un balcó calcari a la mar\nLa ruta que us proposem és exigent, però val la pena. Entre Llançà i Cotlliure recorrerem la serra de l’Albera i coneixerem indrets amagats que esperen ser descoberts, mentre la Costa Vermella, més enllà del cap de Creus, s’obre als nostres peus en una baixada espectacular\nLlançà - Vilamaniscle - Sant Quirze de Colera - mas Pils - coll de Banyuls - coll de Vallòria - coll dels Gascons - coll de Molló - coll de la Serra - Cotlliure\nDesnivell: 1.080 m.\nDurada: Entre 6 i 8 h\nLa línia Barcelona - Girona - Portbou de la Renfe té parada a Llançà. 902 24 02 02. www.renfe.es\nFins a Figueres, per l’autopista AP-7. De Figueres a Llançà, per l’N-260\nDes de Barcelona, la Sarfa porta fins a Llançà ( 902 30 20 25 | www.sarfa.com)\nLa serra de l’Albera sota les rodes - © Marta Montmany\nLlançà és el nostre punt de partida. Sortim de la plaça Major, presidida per l’Arbre de la Llibertat, tot seguint la senyalització del GR 11 cap a Vilamaniscle. Aviat passem per l’ermita de Sant Silvestre de la Valleta, d’estil romànic i molt ben conservada, on hi ha una àrea de pícnic. Seguint aquest gran sender de recorregut pirinenc i entre una vegetació mediterrània d’alzines, roures i sureres arribem a Vilamaniscle, un poblet amb un encant especial. Els nostres avantpassats ja ho creien així, ja que fa uns 5.000 anys hi van deixar un menhir de 3 metres d’alt, el Pedra Dreta del Mas de Roquer. Continuem pel GR 11, ara cap a Sant Quirze de Colera, un antic monestir benedictí fundat el segle VIII i situat al cor del Paratge Natural d’Interès Nacional de l’Albera, en un terreny feréstec i amb poca vegetació arran dels incendis forestals. El paisatge de garrigues, brucs i ginesteres, però, es vesteix de mil colors fl orals a la primavera. Iniciem en aquest punt un fort ascens fins al coll de Plaja, un mirador excel·lent del conjunt del massís de l’Albera i de la gran plana empordanesa. Baixem fins a mas Pils, una cruïlla de camins on deixarem el GR 11 i ens enfilem cap al coll de Banyuls. Aquest pas fronterer fou escenari de fortes batalles en la Guerra Gran (del 1793 al 1795). No és estrany: és un punt molt estratègic des on es pot controlar tota l’Albera fins al mar. A partir d’ara anem planant, tot passant pels colls de Vallòria i dels Gascons. En aquest punt deixem enrere els camins forestals i seguim per l’asfalt. Prenem la D-86, que passa sota la torre de Madeloc i ens porta al coll de Molló. En tot aquest tram, la vista és excepcional: la Costa Vermella amb les seves muntanyes, vinyes i pobles arran de mar. Aquest fantàstic racó de món està entapissat per més de 1.700 hectàrees de vinya, organitzades en terrasses que van dels 800 metres fins arran de mar. Seguirem cap al coll de la Serra, on comença un divertit descens que ens durà a Cotlliure. Al cementiri hi trobem la tomba del poeta andalús Antonio Machado, que va arribar a Cotlliure el 28 de gener del 1939. Va morir-hi al cap de tres setmanes. Els últims versos, trobats a la seva butxaca, fan: Estos días azules y este sol de la infancia..\nAquesta ruta va ser publicada al número 123 del DESCOBRIR.\nCal una bona preparació física\nQuè fer a Rosselló\nElna - Permanent


Els Mossos detenen nou activistes prohabitatge al Putxet Els Mossos detenen nou activistes prohabitatge al Putxet – Tot Barcelona | Notícies i Informació d'actualitat a Barcelona\nEls Mossos detenen nou activistes prohabitatge al Putxet\nAsseguren que estaven intentant forçar la porta d’un pis, mentre que el sindicat defensa que volien aturar un desnonament\nImatge d'arxiu d'un grup de persones agafades dels braços per impedir un desnonament / ACN\nXavi Fernández de Castro 26/07/2021 12:53 pm\nNova situació d’alta tensió per la crisi d’habitatge que viu Barcelona. Els Mossos d’Esquadra han detingut aquest matí nou persones per suposadament intentar força la porta d’un pis al barri del Putxet i el Farró. Segons ha explicat al TOT Barcelona la policia catalana, un veí els ha alertat a primera hora que hi havia diverses persones intentant entrar en un edifici al número 22 del carrer Ferran Puig.\nLa versió del Sindicat d’Habitatge de Cassoles és totalment diferent. Asseguren que els detinguts, juntament amb altres activistes, estaven intentant aturar el desnonament d’una família vulnerable amb tres fills, un dels quals té pocs mesos. Fons del sindicat han assegurat a aquest diari que el pis estava ocupat de feia dies. Denuncien que el pis és propietat de la Diputació de Barcelona i que fa mesos que estava buit.\nSegons ha pogut saber el TOT Barcelona, a mig matí la defensa dels activistes encara no els havia pogut visitar a la comissaria de les Corts on es troben detinguts i estava a l’espera de veure la minuta policial per saber exactament quins càrrecs els imputen els Mossos d’Esquadra. Per la seva banda, la policia catalana ha assegurat que en el moment de la detenció han trobat diverses eines per forçar portes i que els activistes s’havien dividit les tasques. Mentre uns vigilaven la porta del carrer, la resta intentava forçar la porta del pis.\nActivisme pro habitatge Barri del Putxet i el Farró Mossos d'Esquadra\nJoana 26/07/2021 1:19 pm\nSóc veïna de la casa on han passat els fets i els ocupes menteixen, la vivenda no està ocupada i aquest matí ho han intentat i la policia ho ha evitat. No volem ocupes al nostre carrer, fora del barri!!!


Jordi Colomí confirma la intencionalitat del foc d'aquest estiu al Massís del Montgrí, així com d'altres petits incendis que han tingut lloc els darrers mesos al municipi baix-empordanès.\nTorroella de Montgrí ha patit els mesos d'estiu fins a un total d'onze incendis, dels quals més de la meitat han estat intencionats.\nDels 11 incendis en destaca el que es va declarar la tarda del 22 de juliol, que va cremar 91 hectàrees i es va donar estabilitzat 26 hores després d'haver-se proclamat. Va obligar les autoritats a desallotjar a un grup de 135 nens i 15 monitors d'una casa de colònies. Les flames es van iniciar en una zona coneguda com 'La casa de la guarda'.\nEls bombers van mobilitzar una seixantena de dotacions terrestres i dotze mitjans aeris, amb el suport dels ADF, Protecció Civil, la Policia Local i els Mossos d'esquadra.\nEl 13 d'agost els bombers van apagar dos focs més a Torroella, aquests, més petits. Un va començar a les 9 del matí al Camí del Vent, prop de la urbanització Torre Vella. L'altre, dues hores més tard, a Mas Ramades.\nS'està fent seguiment de diverses persones que eren al lloc dels fets al moment en què es van declarar els focs. La investigació s'està portant a terme des d'Agents Rurals, Mossos d'esquadra i la Policia Municipal de Torroella.\nDescobreixen “l’assassí del Museu del Suro”